Islip (Oxfordshire)

Islip (uttales /ˈaɪslɪp/) er en landsby og verdslig sogn i distriktet Cherwell i Oxfordshire i England. Den ligger i den vestlige utkanten av myrlandskapet Otmoor, ved elvene Ray og Cherwell. Kidlington ligger rett øst for Islip, mens Bicester ligger omkring en mil mot nordvest. Landsbyen er omtrent 3 km øst for Kidlington og rundt 8 km nord for Oxford. Ved folketellingen i 2011 var sognets befolkning på 652 innbyggere.

Landsbyen har en rik historie. Man finner rester av en romano-britisk villa der rundt 800 meter fra landsbyen, Edvard bekjenneren ble født der omkring år 1004, og under den engelske borgerkrig var det en trefning der den 15. april 1645.

Sognekirken 
Edvard bekjenneren (ca 1004–1066) ble født i Islip og tradisjonen vil ha til at han ble døpt i kirken her. Deler av dagens bygning er datert til rundt 1200. Kirkekoret ble ombygd i 1780 og kirken ble restaurert i 1861. Kirken er den eneste bygning i Islip som er gradert som bevaringsverdig bygning av klasse I. Klokketårnet har en ring med åtte klokker.

Et kapell assosiert med Edvard bekjenneren pleide å eksistere nord for kirken. Kapellet ble ødelagt i april 1645 under de militære stridighetene under den engelske borgerkrigen, og på 1780-tallet ble den revet.

Den tidligere prestegården ble bygget i 1689 for Robert South og ble utvidet i 1807 for William Vincent. Det er Islips eneste bevaringsverdige bygning i klasse II.

Annet 
I 1920-årene bodde forfatteren Robert Graves og billedkunstneren Nancy Nicholson i Islip, etter den første verdenskrig og før ekteparet flyttet til Mallorca. Graves beskrev deres liv der i Goodbye to All That (1929).

Islip stasjon ble åpnet i 1850 og betjente London and North Western Railways linje fra Bletchley til Oxford. Linjen ble nedlagt i 1967, og stasjonen ble senere revet. I 1987 ble det så åpnet en linje mellom Oxford og Bicester, og man begynte bygging av en ny stasjon som sto ferdig i 1989. Det har senere blitt vurdert å gjenåpne linjen mellom Bicester og Bletchley for å få en sammenhengende linje fra Oxford til Bedford.

Referanser

Litteratur 
 Hayward, Sarah (2007): Islip, Oxfordshire: From Edward the Confessor to the 21st Century. Cameron Grant Associates. ISBN 978-0-9555466-0-0.
 Lobel, Mary D, red. (1957): A History of the County of Oxford. Victoria County History. 5: Bullingdon Hundred. London: Oxford University Press for the Institute of Historical Research, s. 70–71.
 Lobel, Mary D, red. (1959): A History of the County of Oxford. Victoria County History. 6: Ploughley Hundred. London: Oxford University Press for the Institute of Historical Research, s. 205–219.
 Sherwood, Jennifer; Pevsner, Nikolaus (1974): Oxfordshire. The Buildings of England''. Harmondsworth: Penguin Books. ISBN 0-14-071045-0, s. 664–665.

Eksterne lenker 
Islip Village Oxfordshire

 

Landsbyer i Oxfordshire